P. Frešo, poslanec: (2007-04-13):
Je zarážajúce, že vláda Slovenskej republiky si túto výpoveď a slová pána ministra vyložila ako prejav statočnej politickej zrelosti a morálneho charakteru ministra. Samotná vláda tak zatlačila latku politickej kultúry hlboko do zeme a môžeme sa len domnievať, kto všetko v tej vláde sedí. Krátko po zverejnení rozhovoru minister povedal, že on má vlastnú nahrávku, ktorá má akýmsi spôsobom poprieť túto verejnú, a že ju nikomu neukáže. V tlači sme sa mali následne možnosť dozvedieť, že v zmysle zákona o slobodnom prístupe k informáciám si požadovanú nahrávku vyhotovil jeho hovorca na osobné účely a súvisí to so štýlom jeho práce. Nahrávku ministrovho verejného vystúpenia pre médiá hovorca dokonca vyhotovil na súkromnom diktafóne, a preto ju ministerstvo nemôže vydať. V tejto chvíli je úplne jedno, prečo si hovorca nahráva svojho ministra a nahrávky si archivuje v súkromnom archíve. Konzultoval som to s kolegami v klube a navrhujem, že usporiadame pánu ministrovi zbierku, aby túto nahrávku svojho verejného mediálneho vystúpenia mohol kúpiť od svojho hovorcu. Pán minister, ak vaša nahrávka popiera to, čo sme počuli v úvode môjho vystúpenia, radi vám prispejeme. Obávam sa, že pravda je však taká, ako ju zverejnili médiá. Obávam sa, že pravda je to, čo sme dnes počuli. Obávam sa, že pravda je len jedna. A obávam sa, pán minister, že pravda bolí. Na otázku médií pánu ministrovi, ktorá znela, citujem, „sám ste použili výraz čierne peniaze aj v súvislosti s tým, že štátne firmy by ich mali vedieť zaevidovať“, odpovedal pán minister, citujem: „Toto som nikdy nepovedal.“ Dnes je doba nových technológií, pán minister, a doba internetu a práve internet usvedčil člena vlády z klamstva. Médiá vystúpenia pána ministra zverejnili a dnes ste aj vy, poslanci prítomní teraz tu v sále, počuli, že hovoril o čiernych peniazoch aj v súvislosti s tým, že štátne firmy by ich mali vedieť zaevidovať. Vážené kolegyne, vážení kolegovia, korupcia a klientelizmus sú nebezpečné na všetkých úrovniach. Najnebezpečnejšie sú však vtedy, ak priamo ovplyvňujú život krajiny a prijímanie najdôležitejších hospodárskych rozhodnutí. Ak je prehnitá špička štátnej a politickej pyramídy, ohrozená je podstata celého spoločenského usporiadania. Tak ako sa nikomu nepodarí vykoreniť prostitúciu, nebude nikdy existovať ani politický systém, ktorý by si oprávnene mohol o sebe povedať, že je úplne čistý od korupcie a klientelizmu. Aj krajiny s osobitne prepracovanými kontrolnými a represívnymi mechanizmami a obrovským tlakom na morálnu čistotu politického života musia z času na čas čeliť korupčným škandálom na najvyššej úrovni. Vážené kolegyne, vážení kolegovia, toto bol citát súčasného predsedu vlády z roku 2003. Som presvedčený, že svojou dnešnou prácou práve korupčnému škandálu na najvyššej úrovni predchádzame. A to v tejto chvíli znamená odvolať člena vlády, ktorý nazýva úplatky netradičnými metódami obchodovania, odvolať člena vlády, ktorý schvaľuje tvorbu čiernych peňazí v súkromnom alebo v štátnom sektore, odvolať člena vlády, ktorý nehovorí pravdu. Dámy a páni, nebudem sa skrývať za matematické počty, ktoré sú dnes v prospech vládnej koalície. No pri takých vážnych pochybeniach, akých sa dopustil pán minister Jahnátek a akých sa dopúšťajú ďalší členovia vládneho kabinetu, nebudeme nikdy otáľať. Je našou povinnosťou upozorňovať na ich závažné a neospravedlniteľné prešľapy a zlyhania. Kandidátov, zdá sa, bude viac. Predseda vlády sľuboval, že v takýchto prípadoch bude konať do troch minút. Nekonal do troch minút ani do troch dní a ako sa ukazuje, nebude konať vôbec a nebude konať nikdy. SDKÚ, a myslím, že aj celá opozícia, však konať bude. Dúfam, že sa rozhodnete v súlade s vlastným svedomím. Ďakujem pekne za pozornosť. (Potlesk.)